google/wiki40b huggingface dataset:
חרקים

חרקים והאדם

בין החרקים לאדם שוררים יחסים מורכבים.
לחרקים תפקיד חשוב במערכת האקולוגית ולפיכך השפעה עקיפה משמעותית על האדם, בעקבות יכולותם להאביק גידולים חקלאיים, לפרק פסולת, או להעשיר את הקרקע בחומרי הזנה. החרקים כונו על ידי האקולוג האמריקאי, אי.או. וילסון , "הדברים הקטנים שמניעים את העולם". נכון לשנת 2019, 75 אחוז מגידולי החקלאות בעולם תלויים במאביקים, וגידולים אלה אחראיים על כ-35% מהתוצרת החקלאית העולמית. מחקר משנת 2006 בדק קבוצות מסוימות של חרקים בסביבתם הטבעית, ובדק רק חלק מהפעולות האקולוגיות שהם מבצעים, והעריך שהשווי של תרומתם של חרקים אלו בלבד לכלכלה האמריקאית נע סביב 57 מיליארד דולר בשנה.
מחקר שפורסם בשנת 2019 הציג תמונה מדאיגה, לפיה 40% ממיני החרקים נמצאים תחת איום של הכחדה בעתיק הקרוב, כאשר הסדרות המאוימות במיוחד הם הפרפראים, הדבוראים והחיפושיות. המחקר מצא ש-4 טקסונים של חרקים המתקיימים בסביבת מחיה מימית כבר איבדו את מרבית האוכלוסייה שלהם. מפרסמי המחקר תלו את הסיבה העיקרית לכך היא השתלטות האדם על בתי הגידול של החרקים לצורך הסבתם לחקלאות, כאשר סיבות נוספות שהוזכרו הן מזהמים אגרו-כימיים, מינים פולשים ושינוי אקלים. על פי תצפיות ומחקרים משנים אלו, אוכלוסיית החרקים העולמית יורדת ב-2.5% מדי שנה, קצב שאם יימשך יביא להכחדה של מרבית בחרקים בתוך מאה שנים, עם כי הערכות עתידיות אלו נחשבות למוגזמות על ידי חוקרים אחרים. מספר ממצאים, כמו מחקר שפורסם בשנת 2019 באוסטרליה, מראים שישנם מינים של בעלי חיים ששינויי האקלים, לצד מאמצי השימור של האדם, דווקא גורמים לשגשוגם ולתפוצה המונית שלהם. ההסכמה של החוקרים היא שישנה בעיה ושראוי לתת עליה את דעתנו.
מין הצד השני, סוגים ספציפיים של חרקים, כמו התיקן הגרמני, עוברים בעקבות הדברות שונות תהליכי אבולוציה מואצים, שגורמים לדורות האחרונים של תיקנים אלו לפתח עמידות לכל שיטות ההדברה המוכרות נכון לשנת 2019.
בתרבות האנושית לחרקים שונים דימוי שונה. חלק מהחרקים - הפרפרים, למשל - נחשבים כסמל ליופי; אחרים נחשבים בדרך כלל למעוררי סלידה. יש חרקים - דבורת הדבש, למשל - המשמשים את האדם זה אלפי שנים, וזוכה לדימוי של חרוצה, בדומה לנמלה, המואנשת לעיתים קרובות בספרות. חרקים רבים - הזבוב, היתוש והתיקן (ג'וק) הם מטרד עבור רוב האנשים, אשר עלול להיות רציני בשל יכולתם של חרקים אלו להעביר מחלות. חרקים אחרים, כגון הארבה (כינוי לחגבים אשר מתאגדים בקבוצות גדולות), ניזונים מגידולים חקלאיים ומסבים נזק כלכלי רב לאדם, וכן מוזכרים במיתולוגיה היוונית או בהגדת פסח.
אבי סינגולדה

ביוגרפיה

נולד בשנת 1959 בירוחם לאב ממוצא רומני ואם ממוצא תוניסאי למשפחה עם רקע מוזיקלי (אביו היה נגן חתונות). בגיל שש החל לנגן במנדולינה, ובגיל תשע בגיטרה. בילדותו האזין למוזיקה והרבה לתרגל טכניקות כדוגמת אלו ששמע בלהקות "דיפ פרפל", "כוורת", "ביטלס", ועוד.
בעת שירותו בלהקה צבאית עבר להתגורר בתל אביב. בשנת 1989 ניגן בהרכב "חתול שחור" שניגן באלבומו (בעל אותו שם) של זאב טנא.
בשנת 1991 הצטרף ל"קריזה", להקתו של דוד קריבושי, וניגן עם אריאל זילבר עד 1992. ב-1992 הצטרף ללהקתו של שלמה ארצי לאחר יציאת האלבום "ירח", ומאז הוא מלווה את ארצי ברציפות בכל מסעות ההופעות שלו ומנגן בכל אלבומיו. כמו כן הקליט סינגולדה באופן קבוע עם יגאל בשן החל מהאלבום "כאן באמצע החיים" (1994). הוא מקפיד להופיע מדי שנה בפסטיבל עין גב לזמר העברי וללוות את כל המופע המרכזי.
סינגולדה עבד עם מספר רב של אמנים ישראלים, ביניהם אייל גולן, ארקדי דוכין, אריק איינשטיין, נורית גלרון, ריטה, עומר אדם ושרית חדד. 
סינגולדה מנגן בעיקר בהקלטות, עם שורה ארוכה של אומנים ישראלים. בהקלטותיו מרבה סינגולדה לשלב סגנונות שונים, כגון מוזיקה קלאסית, ג'אז ועוד.
סינגולדה אף נפגש עם המפיק ג'ורג' מרטין מהביטלס, שביקש כי סינגולדה יצטרף למופע עליו הוא ינצח, שיציג גרסאות כיסוי לשירי הביטלס. סינגולדה ניגן במופע זה סולו בגיטרה קלאסית של השיר "Here Comes the Sun".
בעולם, סינגולדה הופיע עם שלמה ארצי, ניגן בתקליטים רבים נוספים, ובין השאר אף ניגן בסדרות עם תפוצה עולמית כמו "סקס והעיר הגדולה".
בשנת 2002 ניגן בפרויקט של עידן רייכל.
בשנים 2006–2007 לימד סינגולדה גיטרה בבית ספר רימון.
בשנת 2010, במסגרת מופע יום העצמאות של אתר MAKO ו"רשת ג'" של קול ישראל, זכה סינגולדה במשאל גולשים במקום הראשון. באותה שנה הוא השתתף באלבום של ליאור דוידי.
בשנת 2011 השיק לראשונה את המופע "סינגולדה וחברים", שבו הוא מנגן את קלאסיקות הגיטרה שגדל עליהן, מיצירותיהם וביצועיהם של דיפ פרפל, גארי מור, סנטנה, לד זפלין, אריק קלפטון, ג'ימי הנדריקס, הצלליות, כוורת (ובעיקר יצחק קלפטר - "צ'רצ'יל"), הביטלס ועוד. ב-2015 יצא לאור דיסק בשם זה, שבמרכזו קטעים אינסטרומנטליים (אפאצ'י של הצלליות ומחרוזת של "כוורת"), והוא מכיל שירים בביצוע מיקה שדה, גילן שחף וקרן טננבאום. איתם מופיעה גם נעמי, המלווה את השירים בנגינה על כינור ובשירת רקע. בהופעות שלו הוא נוהג לשלב ילדים, שאותם הוא מדריך בנגינה.
נכון לשנת 2018, מגיש סינגולדה את העונה הרביעית של התוכנית המוזיקלית "אני גיטרה" המשודרת בטלוויזיה החינוכית.
סינגולדה עובד רבות עם אמנים בתחום המוזיקה החסידית ומשתף פעולה עם מוזיקאים ומפיקים בתחום הזה, ובהם עם מונה רוזנבלום ויוסף משה כהנא. הוא הופיע ב"אוסף סיפורי קרליבך" ושיתף פעולה עם הרב שבתי סבתו בהפקת הדיסקים "משירי אהודנו".
סינגולדה נישא ב-1981 לזוהר. לזוג שני בנים - רועי, שהוא רופא, ואדם, מייסד ומנכ"ל של חברת טאבולה (Taboola), ענקית הייטק להמלצת תכנים באינטרנט.
אדני השדה

אַדְנֵי הַשָׂדֵה הוא יצור הנזכר לראשונה במשנה במסכת כלאיים. בהגדרתו נחלקו התנאים: לדעת תנא קמא הוא נחשב כחיה, ולדעת רבי יוסי דינו כאדם לעניין שמטמא טומאת אוהל.
בראשונים נחלקו בהגדרתו ועיניינו, ונאמרו בזה פירושים שונים.
לדעת ספר החינוך העוף ששמו 'ידוע', הכוונה ל'אדני השדה', שממנו לוקח ה'ידעוני' עצם, על מנת לבצע את פעולתיו לניבוי העתיד.

בספרות

הסופר יהודה לייב קצנלסון פרסם סיפור לילדים בשם "בין אדני השדה", תחת שם העט בוקי בן יגלי. וכך תיאר את מפגשו עם יצורים אלו:
"אמנם כן, את אשר לא האמנתי ראו עיני. במבנה גֵוַם ובחזות פניהם בני אדם כמוני הם - אנשי ההר. גם בשמלותיהם ובפַארי ראשם לא נַפלו ממני. אולם בהשפילי את עיני להביט מטה, וארא, הוי אל משגבי! שריר בשר ארוך, שתבנית פתיל משזר תכלת וארגמן לו, יורד מתחת למדיהם ארצה, סרוח כנחש עקלתון על פני הארץ, קצהו האחד מחבר אל טבוריהם (בעיני ראיתי זאת!) וקצהו השני שרש בארץ כצמח ושיח השדה".
ילדי הסתיו

תקציר העלילה

בערב יום הכיפורים בשנת 1973, אל הקיבוץ עת רעים שבצפון ישראל, מגיעה רייצ'ל סטרוד (נועה מימן), לצורך התנדבות בקיבוץ. רייצ'ל, בת לאב ישראלי ולאם גויה, גדלה רוב חייה בחו"ל וכעת היא מעוניינת להתגייר ולעשות עלייה. היא נחרדת לגלות שהמציאות הישראלית איננה מה שקיוותה שתהיה וכבר ביומה הראשון שוקלת לעזוב, אך רכז המתנדבים בקיבוץ ירון וינשטיין (אקי אבני) מצליח לשכנע אותה להישאר. היא מצטרפת אל קבוצת המתנדבים שבקיבוץ, המורכבת מצעירים הוללים ממדינות שונות ברחבי העולם, הפוצחים במסע של כיף וחגיגת הנעורים הכולל סקס וסמים. רייצ'ל מנסה להשתלב בחברה הישראלית, אך המקומיים מפגינים חשדנות כלפיה וכלפי שאר המתנדבים והאידיליה הקיבוצית הופכת אט אט לסיוט קטלני.
יום טוב ליפמן בסליאנסקי

ביוגרפיה

יום טוב ליפמן (ליפא) בן יהודה זאב הכהן נולד בשנת תקפ"א, אחיינו (בן אחותו) של הרב אליעזר ליפמן רבינוביץ ממינסק ונינו של הרב יום טוב ליפמן הלפרין, אב"ד קאפולי (קאפוליא), בעל "קדושת יום טוב", "תוספת קדושה" ו"מלאכת יום טוב".
בגיל 17 נישא בזיווג ראשון לבתו של הגביר שמעון זימל מהלוסק, והמשיך בלימודיו. לאחר תקופה התמנה כרבה של שומיאץ, שבה כיהן 11 שנים. בשומיאץ נפטרה אשתו, והוא נישא בשנית לבתו של הרב יעקב לייב ממלסטבקה. תקופה קצרה כיהן ברבנות חסלביץ', ולאחר שריפה גדולה שהתחוללה בה, התקבל כרבה של העיר מיר. ברבנות מיר כיהן 18 שנים, והוציא בה את שני כרכי ספרו "מלבושי יום טוב", שהקנו לו שם של גאון בתורה.
ידועה הייתה בקיאותו בכל חלקי הש"ס; לפי הרב מ"מ ישר, הביוגרף של רבי ישראל מאיר הכהן מראדין (ה"חפץ חיים"), כאשר נשאל האחרון לאחר שיחה בענייני "קדשים" עם הרב אלעזר משה הורוויץ שהיה אף הוא בקיא גדול בתחום: "האם פגשת במישהו נוסף שמכיר את התחום ברמת הידע שלך?", השיב: "רבי ליפא מירר, אף הוא כהן, בקיא ממני. הוא יכול היה להיכנס לבית המקדש ולעבוד את העבודה בעיניים עצומות".
הוא עסק גם בצורכי ציבור, והשתתף באספות רבנים שנערכו בעניינים אלו. ידועה השתתפותו בישיבה שכינס שמואל פוליאקוב, ובה דנו גדולי רבני ליטא בשאלת הנהגת לימודי חול בישיבת וולוז'ין. כמו כן היה מן הרבנים שחתמו על כרוז גילוי הדעת בעניין כולל הפרושים בקובנה, במהלך פולמוס המוסר.
יחסו לתנועת חיבת ציון היה מורכב: מחד גיסא השתדל לסייע לעולים לארץ ישראל; ומאידך, לאחר הצטרפות האינטליגנציה היהודית החילונית לתנועה, הסתייג ממנה. הוא היה בין האוסרים את היתר המכירה, שנועד להסדיר את החקלאות היהודית בשנת השמיטה.
להתחיל מבראשית

הפקה

אחרי היציאה של אלבומו השני "הנה בא היום" בשנת 1986 וההצלחה שבאה בעקבותיו, הגיעה גם ההתמכרות לסמים.
לקראת סוף שנת 1989, לאחר ניסיונות גמילה, יצא האלבום "להתחיל מבראשית", שאמור היה לבשר על התחלה חדשה, כששיר הנושא מדבר על חייו ומצב הקריירה הנוכחי של הזמר.
ניסים בן חיים ואלברט מיכאלי הפיקו את האלבום. כל העיבודים המוזיקליים הופקדו בידיו של מוזיקאי צעיר, באותם ימים - יעקב למאי. למאי גם ניגן באלבום במגוון רחב של כלי נגינה: קלידים, סינטיסייזר, בס, תופים וכלי הקשה, כאשר איתו יהודה קיסר בגיטרה חשמלית מזרחית, אלברט אליאס בחליל, סלים נאדף בכינור וכן נגנים שהובאו מטורקיה, ביניהם הכנר ילמז טשטצ'שמה ונגן הקאנון מומין ססלר.
השיר שפתח את האלבום "ריקדי" הפך ללהיט בתחילת שנות ה-90, הושמע ללא הפסקה ונחשב עד היום לאחת הקלאסיקות הגדולות בזמר המזרחי/ים תיכוני. בראיון לרדיו 103 אף.אם. סיפר לוי שהשיר לא משך בתחילה תשומת לב, ורק כעבור מספר חודשים הפך ללהיט.
באלבום ביצע לוי גם מחרוזת שכללה שתי קלאסיקות ישראליות משנות ה-70: "אני אוהב אותך לאה" (במקור של צביקה פיק), ו"מי ידע שכך יהיה" (במקור של בועז שרעבי).
נתון מעניין לגבי השיר "ילדונת" ("אל תסירי אהבה מליבך, אל תשכחי עודני אוהב..."), זה בעצם השיר השני שלו תוך מספר שנים הנושא שם "ילדונות".
כאשר ה"ילדונת" הראשון ("ילדונת, ילדונת... אהבתי כל ימי...") יצא באלבומו הראשון של לוי בשנת 1984 "חפלה עם בן מוש". כמו כן חיים משה באותה שנה הקליט גם גרסה משלו לשיר הזה והיא נכנסה לאלבומו המצליח "תן לזמן ללכת".
האלבום נמכר בכ-60,000 עותקים רשמיים והפך לאלבום פלטינה.
למרות שניסיונות הגמילה לא ממש צלחו, לוי המשיך להוציא אלבומים בתדירות די גבוהה במהלך שנות ה-90 של המאה ה-20.
אוויאפארק (קניון)

אוויאפארק (ברוסית: Авиапарк) הוא מרכז קניות בן שש קומות הנמצא בצפון מוסקבה. 
הקניון נמצא על שטח של 390,000 מ"ר מתוכם 230,000 מ"ר מיועדים לקמעונאות מה שעושה אותו לאחד הגדולים באירופה.
הוא נפתח בנובמבר 2014 והוא כולל יותר מ -500 חנויות ואקווריום גלילי בן ארבע קומות המתנוסס מהרצפה ועד לתקרה. האקווריום הוכר על ידי ספר השיאים של גינס כ"אקווריום הגלילי הגבוה ביותר בעולם"   
(22.31 מטר).
הגישה הקוגניטיבית (קולנוע)

הגישה הקוגניטיבית בתחום הקולנוע הוצגה לראשונה באמצע שנות ה-80 בסדרה של מאמרים וספרים בנושא. הכותבים החלו לנקוט בגישת מחקר שונה כלפי תאוריות קולנועיות ולימודי הקולנוע. בשנת 1985 התפרסם דייוויד בורדוול כאשר ראה אור ספרו- Narration in the Fiction Film וספרו המשותף יחד עם ג'נט סטייגר וקריסטין תומפסון - The classic Hollywood cinema. הספרים הללו השפיעו בצורה משמעותית על חקר הקולנוע ובעיקר על הפסיכולוגיה של הצופה, שהתבססה על פסיכולוגיה קוגניטיבית.
בזמן שבורדוול היה עסוק בפיתוח מתודה חדשה בלימודי הקולנוע, החוקר נואל קרול עסק בניסיון להפריך את התאוריות המקובלות. קרול הפתיע כאשר יצא נגד הגישה הפסיכוסמיוטית של סטפן הית' ומאוחר יותר זעזע כשביקר, בין היתר, את התאוריות של לאקאן, אלתוסר וקרל מרקס. קרול ערער את הלגיטימציה של התאוריות הקולנועיות כפי שהיו מקובלות בשנות ה-70 וה-80 וכן עשה זאת בצורה שלא אפשרה לחוקרים אחרים להתעלם ממנו.
ביקורות רבות נשמעו על הגישה והתאוריות החדשות של בורדוול וקרול, אך מצד שני ניתן לטעון שהתערבותם בתחום הייתה הכרחית. הם הציעו אלטרנטיבה לאנשים שמצאו את  התאוריות האורתודקסיות בלתי מקובלות.
אמנם הגישה החדשה לא גרמה למהפכה בשדה האקדמי. התאוריה הקוגניטיבית השפיעה רבות, אך עד היום היא עדיין נחשבת מינורית. גם אם איננה ממש נדחקת לשוליים של התאוריות הקולנועיות, היא בהחלט לא עומדת במרכזן. ההישג הגדול ביותר של קרול ובורדוול הוא שבירת המחסום והמקובעות שהתקיימו בתקופת הגישה הפסיכוסמיולוגית, וכיום התחום פתוח לגישות מגוונות יותר.
בורדוול וקרול אינם החוקרים היחידים אך הם אכן פורצי הדרך בתחום. כיום יש אנשים רבים העוסקים בגישה הקוגניטיבית, שכן היא עדיין שואבת השראה מהמתודולוגיות המובילות. עד כמה שהתאוריות של פרויד ופרדינן דה סוסיר בהחלט מועילות ותרמו רבות לחקר הקולנוע, הן בוודאי לא עכשוויות כמו הגישה הקוגניטיבית.
זבניגורודקה

יהודי זבניגורודקה

בראשית המאה ה-20 נמנו בעיר כ-6,400 יהודים. בשנת 1918 נערך ביהודי העיר פוגרום, בו נרצחו 27 יהודים. בתקופה הסובייטית פעל בסמוך לעיר קולחוז יהודי, והתקיימו בה בתי ספר יידיים.
טרם פרוץ מלחמת העולם השנייה היוו היהודים 37% מתושבי העיר. ב-29 ביולי 1941, במהלך מבצע ברברוסה, כבשו הגרמנים את העיר, ובאוגוסט ובספטמבר שלאחר מכן רצחו כמה מאות יהודים בה.
באוקטובר 1941 רוכזו היהודים שנותרו בעיר בגטו שהוקם בה, אליו הובאו גם יהודים מיישובי הסביבה, וממנו נשלחו יהודים למחנות עבודה. ב-14 ביולי 1942 חוסל הגטו בעיר, תוך רצח כ-1,500 מיושביו בסמוך לעיירה. יתר יהודי הגטו הועברו למחצבות בכפר נמורוז', שם הועסקו בעבודות כפייה מפרכות. ב-2 בנובמבר 1942 נרצחו כולם.
בין יהודי העיר ניתן למנות את הברון הוראצי גינצבורג ואת הסופר נתן אגמון.
יורם בן-זאב

ביוגרפיה

בן-זאב נולד בארץ ישראל ב-1944. הוא שירת כקצין בצה"ל ונפצע במהלך מלחמת ששת הימים. סיים תואר ראשון בלימודי המזרח התיכון, מדע המדינה ויחסים בינלאומיים באוניברסיטה העברית בירושלים. 
במשרד החוץ החל לשרת ב-1973, שימש קונסול בהונג קונג, ב-1974 מונה למזכיר ראשון בשגרירות ישראל במנילה שבפיליפינים. ב-1977 מונה לעוזר בכיר למנהל אגף המזרח התיכון במשרד החוץ, ב-1980 מונה לסגן דובר המשרד. בשנים 1981 עד 1985 שימש נספח לענייני תקשורת ויחסי ציבור בקונסוליה הישראלית בלוס אנג'לס.  בשנים 1987 עד 1993 שימש יועץ לנשיא מדינת ישראל חיים הרצוג. לאחר חתימת הסכמי אוסלו מונה למתאם מיוחד לתהליך השלום בין ישראל לפלסטינים ובין ישראל ומדינות ערב. ב-1995 מונה לקונסול כללי בלוס אנג'לס. ב-1999 מונה  לראש אגף צפון אמריקה במשרד החוץ, בתפקיד זה שימש יועץ לראש הממשלה אהוד ברק במהלך ועידת קמפ דייוויד (2000). בדצמבר 2007 מונה לשגריר ישראל בגרמניה, תפקיד בו כיהן עד 2012. 
לאחר פרישתו ממשרד החוץ מונה לדירקטור בחברת אלביט מערכות. 
בן-זאב נשוי לאיריס ואב לשלושה.
רומני (סיני)

מלחמת העולם הראשונה

לאחר ההתקפה העות'מאנית על תעלת סואץ שנערכה בסוף ינואר 1916 ונסתיימה בתבוסת הטורקים, הקימו הבריטים במצרים את חיל המשלוח המצרי, בפיקודו של ארצ'יבלד מאריי. כמו כן, החליטה המפקדה הבריטית במצרים לקדם את קו ההגנה הבריטי אל תוככי סיני. האנגלים סללו צינור מים ומסילת ברזל מקנטרה אל רומני ושם הקימו קו הגנה שנפרש מצפון לדרום וחסם את הנתיב הצפוני המחבר בין ארץ ישראל ובין מצרים. עקב מחסור במקורות מים לאורך הנתיב הדרומי בסיני סבר מאריי כי ההתקפה העות'מאנית הבאה חייבת להיות דרך הנתיב הצפוני. על נתיב זה נבחרה רומני כיוון שהייתה מעבר לטווח בו יכלה לירות הארטילריה הטורקית-גרמנית על תעלת סואץ.
קצהו הצפוני של קו ההגנה הבריטי היה במחמדיה הנמצאת בקצה המערבי של ימת ברדוויל. הקו המשיך דרומה דרך רומני ופנה דרום מערבה עד ביר א-נוס המרוחקת כ-6 קילומטרים מרומני. באמצע יולי 1916 הגיעו הטורקים לנוה המדבר הגדול קטיה, הנמצא כ-7 קילומטרים ממזרח לרומני, ויצרו אף הם קו עמדות שהגיע לימת ברדויל בצפון ולביר וסט בדרום.
ג'ק היגינס

ביוגרפיה

הארי פטרסון נולד בניוקאסל, אנגליה וגדל בבלפסט, צפון אירלנד לאחר גירושי הוריו. הוא התגייס לשורות הצבא הבריטי והעביר את שירותו הצבאי כמש"ק בגרמניה המזרחית בשנות ה-50. במהלך שירותו הצבאי הוא גילה שהוא ניחן בכישורי צליפה ובאיי קיו גבוה. לאחר שירותו, פטרסון חזר ללימודי התמחות בסוציולוגיה בבית הספר לכלכלה של לונדון. למשך זמן מה הוא עבד כמורה והחל לכתוב רומנים בשנת 1959.
נכון להיום פטרסון מתגורר בג'רזי אשר לחופי איי התעלה, וממשיך בכתיבת ספריו.

עבודתו כסופר

את הרומנים הראשונים שלו פטרסון כתב תחת שמו האמיתי, כמו גם תחת השמות ג'יימס גראהם ויו מארלו בין השנים 1959–1974. היו אלה רומנים שאפתניים וקצביים אך למעשה שגרתיים למדי אודות גיבורים ציניים, נבלים אכזריים ומקומות מסוכנים. הוא פרסם כ-35 רומנים, בקצב של עד לשלושה רומנים בשנה.
פטרסון החל להשתמש בשם העט ג'ק היגינס בסוף שנות ה-60, אך היה זה ספרו "הנשר נחת" (1975) אשר הביא לתהילתו בשמו זה. הספר היה לקפיצת מדרגה בסגנון כתיבתו של פטרסון בכל הנוגע לאורכה ולעומקה של היצירה. העלילה, אודות צוות צנחנים גרמני שנשלח לחטוף את וינסטון צ'רצ'יל, הייתה רעננה וחדשנית. דמויותיו קיבלו נפח גדול יותר בהשוואה לספריו המוקדמים. דוגמה לדמות שכזו היא ליאם דבלין, לוחם ופילוסוף אירי, שחזר להופיע בסדרת ספרים עקבית.
השלב השלישי בקריירה הענפה של פטרסון החלה עם פרסום הספר "עין הסערה" בשנת 1992. הסיפור עסק בניסיון תקיפה בדוי על ראש ממשלת בריטניה דאז ג'ון מייג'ור בידי הלוחם האירי שון דילון, שאותו שכר מיליונר עיראקי. דילון הוא גיבור ספריו המאוחרים של פטרסון, והוא בעצם גילומם של כל גיבורי העבר שלו - חיבתו לשפות של ג'ון שאבז, ניסיונו באמנויות לחימה של ניק מילר, ושורשיו האיריים של סיימון ווהן, כמו גם הציניות שלו והתמחותו בכלי נשק.

קולנוע

בשנת 1972 נוצר העיבוד הקולנועי הראשון לספריו של היגינס. בסרט, מערבון בשם "The Wrath of God", כיכבו רוברט מיצ'ם, פרנק לנגלה וריטה הייוורת'.
בשנת 1976 נוצר עיבוד קולנועי לספרו של היגינס "הנשר נחת", המתרחש בתקופת מלחמת העולם השנייה ונכתב בהשראת חילוצו של בניטו מוסוליני על ידי מפקד יחידת הקומנדו הגרמני אוטו סקורצני. עלילת הספר מתארת יחידת צנחנים גרמנית הנשלחת לבצע התנקשות בחיי ראש ממשלת בריטניה וינסטון צ'רצ'יל. בסרט כיכבו מייקל קיין, דונלד סאתרלנד ורוברט דובאל.
בשנת 1987 נוצר עיבוד קולנועי לספרו של היגינס "תפילה למת". הסרט, שנקרא "עדות במבחן", הביא את ניסיונו של חבר המחתרת האירית להמלט מעברו. בסרט כיכבו מיקי רורק, בוב הוסקינס ואלן בייטס.
רדזילוב

תולדות היישוב

לרדזילוב הוענקו זכויות עיר בשנת 1466, ובמהלך המאה ה-16 התפתח היישוב, בשל מיקומו על נתיב מסחר מרכזי. באמצע המאה ה-17 הוענקו ליישוב גם היתרים לקיים בו ימי שוק שבועיים.
בשנת 1869, בעקבות מרד ינואר, ניטל מהיישוב מעמדו העירוני. בשנת 1897 נמנו בכפר 891 יהודים, ובין מלחמות העולם נמנו בו 671 יהודים.

פוגרום רדזילוב

היישוב נכבש בידי הגרמנים בתחילת ספטמבר 1939, אך הועבר כעבור זמן מה לידי הסובייטים בהתאם להסכם ריבנטרופ מולוטוב. ב-23 ביוני 1941, במהלך מבצע ברברוסה, נכבש היישוב בשנית בידי הגרמנים. כעבור יומיים ריכזו הגרמנים את הגברים היהודים מהכפר, והכריחו אותם לרקוד סביב מדורה בה שרפו את ספרי התורה מבית הכנסת המקומי. לאחר מכן, אילצו הגרמנים את היהודים להתפלש בביצות המקומיות, ובהמשך, רתמו אותם לעגלות במקום סוסים.
לאחר שעזבו את היישוב החיילים הגרמנים, הוקם בו ועד פולני, בו היה חבר הכומר המקומי. בימים אלו החלו הפולנים להתפרץ לבתי היהודים ביישוב, תוך ביצוע מעשי שוד והתעללות בהם. ב-6 ביולי 1941, בשל הגעת ידיעות על בריונים פולנים מוונסוש הסמוכה, שערכו במקום פוגרום, ואשר מתכננים להגיע גם לרדזילוב, נמלטו יהודי רדזילוב מבתיהם, והעבירו את הלילה בשדות. עם שובם של היהודים ליישוב למחרת, קברו פולנים מקומיים בחיים את אחד היהודים ואת בתו. בהמשך אותו היום, 7 ביולי 1941, הגיעו לכפר מספר כלי רכב עם אנשי גסטאפו. או אז רוכזו היהודים בכיכר השוק בכפר, לעיני הקהל הפולני, ושם ערכו בהם הגרמנים והפולנים מעשי השפלה והתעללות קשים, תוך צילום המעשים. לאחר מכן, הריצו הפולנים את 500 עד 800 היהודים שבכיכר לאסם תבואה בקצה היישוב, בו נעלו אותם, תוך העלאת האסם באש. שני צעירים שהצליחו להימלט מהאסם הבוער נרצחו במקלות בידי הפולנים.
לאחר הטבח, ערכו הפולנים מצוד אחר יהודים מסתתרים בכפר. את חלקם השליכו למדורה שעוד בערה באסם, לרבות תינוקות בני יומם, ואת חלקם רצחו בגרזנים ובאתים, תוך ריצוץ ראשי ילדים. באותו השבוע של הטבח בכפר בוצעו פוגרומים גם ביישובים הסמוכים לרדזילוב, ובהם וונסוש, ידוובנה וסטאוויסקי. כ-20 יהודים שעוד נותרו בחיים לאחר הטבח נכלאו בבית ביישוב, והועסקו בעבודות כפייה. יהודים אלו הועברו בנובמבר 1942 למחנה המעבר בבוגושה, ומשם למחנות ההשמדה השונים.
אב יהודי ובנו מהכפר שהצליחו להסתתר בזמן המלחמה בסביבת היישוב, ושבו לכפר לאחר השחרור, נרצחו ימים ספורים לאחר מכן בידי הפולנים המקומיים.
הדייט שהביך אותי

עלילה

מייקי, ג'ייסון ודניאל הם שלושה חברים נואשים. האחד מהם על סף גירושים, השני לא מוצא זוגיות ואילו השלישי הוא "הפנים היפות" של החבורה. מייקי (מייקל בי. ג'ורדן) נזרק על ידי אשתו וג'ייסון (זאק אפרון) ודניאל (מיילס טלר) מתחייבים, כאות הזדהות, להימנע ממערכות יחסים רציניות כל עוד מייקי רווק. הכל הולך טוב עד שהם פוגשים שתי בחורות יפות, ואז ג'ייסון ודניאל נאלצים להיאבק ברגשותיהם מחשש להפר את ההסכם עם מייקי.
מעגל (תורת הגרפים)

טרמינולוגיה

ישנם שמות נרדפים רבים לגרף מעגל: גרף מעגל פשוט (simple cycle graph),  גרף מעגלי (cyclic graph), על אף שהשם השני אינו שכיח כיוון שהוא עשוי להתייחס גם למקרה הכללי יותר שבו הגרף מכיל מעגלים (כלומר, אינו גרף חסר מעגלים (acyclic graph)). שמות נפוצים נוספים:  מעגל, פוליגון, n-gon.
מעגל בעל מספר זוגי של צמתים נקרא מעגל זוגי (even cycle); מעגל בעל מספר אי-זוגי של צמתים נקרא מעגל אי-זוגי (odd cycle).

גרף מעגל מכוון

גרף מעגל מכוון הוא סוג של גרף מכוון שהוא גם גרף מעגל. שכל הקשתות בו מופנות לאותו כיוון.
הוצאת קבוצת הצמתים המינימלית שתהפוך את הגרף לחסר מעגלים שווה ל-1. תהליך זה נקרא feedback vertex set.
הוצאת קבוצת הקשתות המינימלית שתהפוך את הגרף לחסר מעגלים שווה ל-1. תהליך זה נקרא feedback arc set.
בגרף זה, דרגת הכניסה שווה ל-1 ודרגת היציאה שווה ל-1.
מוביטלקו קלוז' נפוקה

היסטוריה

הקבוצה נוסדה בשנת 1947 והשתתפה לראשונה בליגה הראשונה בשנת 1966. השנים החזקות של הקבוצה היו בשנות ה-90 כשזכתה ב-3 אליפויות רצופות וגביע אחד. בעונת 2010/11 זכתה באליפות הרביעית כשניצחה בגמר הפלייאוף את קבוצת אססופט פלוישט 2-4.
הקבוצה משתתפת במסגרות האירופאיות מאז שנת 1994. בין היתר השתתפה ב: גביע ספורטה, יורוקאפ צ'לנג' והיורוצ'לנג'.
בעונת 2006/07 הגיעה עד לרבע גמר היורוקאפ צ'לנג' והפסידה לאפולון לימסול בסיכום שני מפגשים.
Heavy Weather

ביקורת

בחודש יוני 1977 דן אופנהיימר פרסם סקירה של האלבום במגזין רולינג סטון: "הרגשתי שהלהקה עברה מהמוזיקה הקודמת שלהם, מאבדת הרבה החלל, מלודיות, אוורירי מרגיש את זה מסומן אותם משאר להקות רוק ג'אז, אבל רכישת הבסיסט החדש אשר כבר סייע בפיתוח הסגנון העמוס, הפטפטני, וכי משם המוזיקה השתפרה והשתפרה".
ריצ'רד גינל כתב סקירה רטרוספקטיבית על האלבום עבור Allmusic בה טען כי האלבום מהווה נקודת ציון במשמעותית בהתפתחות הג'אז-רוק
בפברואר 2011, האלבום נכנס להיכל התהילה של הגראמי.
האלבום נכלל ברשימתו של רוברט דימרי  "1001 אלבומים שאתה חייב לשמוע לפני שאתה מת".
מארז תקליטורים

מארז תקליטורים (Box Set), או "קופסה", הוא מארז המאגד בתוכו תקליטורים של אמן מסוים.
התקליטורים מהווים לרוב אלבומי אוסף שנערכו למען המארז, או אלבומים או סינגלים שכבר יצאו בעבר. עטיפתו של מארז כזה עשויה לרוב מקרטון. המונח "Box Set" מתייחס גם למארזים של סרטים או סדרות טלוויזיה.
מארז התקליטורים הנמכר ביותר בהיסטוריה הוא With The Lights Out של נירוונה מ-2004.] מארזים בולטים נוספים הם Biograph, של בוב דילן,] Shine On, של פינק פלויד,] ו-Let's Talk About Love / Falling into You / A New Day Has Come, שהיה לאחד מהאלבומים הנמכרים ביותר בשוודיה ב-2008.
בישראל יצאו מספר מארזי תקליטורים, בין השאר לעפרה חזה, מאיר אריאל, שושנה דמארי, אהוד מנור, חוה אלברשטיין, שלום חנוך, אריק איינשטיין, רמי פורטיס ויוסי בנאי.
אוניקאחה מאלגה

היסטוריה

מועדון הכדורסל של מאלגה הוא מהצעירים בכדורסל האירופי. המועדון הוקם בשנת 1988 לאחר איחוד בין צמד הנציגות של העיר וזכה לשם מאלגה S.A.D. לאחר מספר שנים של התאקלמות, החל המועדון לבסס את מעמדו כאחד המובילים בספרד ובאירופה.
בעונת 2000/2001 זכתה בגביע קוראץ' ובעונת 2004/2005 זכתה בגביע המלך הספרדי. עונה לאחר מכן, עונת 2005/2006, זכתה הקבוצה לראשונה באליפות בספרד בסדרת הגמר מול טאו ויטוריה. ובעונה שלאחריה (2006/07) השיגה הקבוצה ההעפלה היסטורית לטורניר הפיינל פור האירופי, אותו סיימה במקום השלישי. העפלתה של הקבוצה לפיינל פור הגיעה כהפתעה לאור תצוגתה בחציו הראשון של עונה זו. בעונת 2016/2017 זכתה ביורוקאפ לאחר ניצחון על ולנסיה בסדרת הגמר.
הכדורגל, כמו תמיד בספרד תופס את מוקד ההתעניינות במאלגה. אולם בניגוד למקרים רבים אחרים, מועדון הכדורסל של העיר נהנה מאהדה עזה לא פחות. "מרטין קאפרנה ארנה", אולמה הביתי של הקבוצה, נחשב כבר שנים לאחד הביתיים ביבשת אירופה בזכות הקהל שמגיע בהמוניו, וממלא את האולם עד אפס מקום.